ธ.ก.ส.ขายสลากใบละ20บาทแข่งหวยใต้ดิน
ธ.ก.ส.ขายสลากหน่วยละ 20 บาท วงเงิน 10,000 ล้านบาท เริ่มขาย 18 ส.ค.นี้ ลุ้นรางวัลใหญ่ 2 ล้าน
14 ส.ค. 2562

ธ.ก.ส.ขายสลากหน่วยละ 20 บาท วงเงิน 10,000 ล้านบาท เริ่มขาย 18 ส.ค.นี้ ลุ้นรางวัลใหญ่ 2 ล้าน
นายสมเกียรติ กิมาวหา ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ในฐานะโฆษก ธ.ก.ส. เปิดเผยว่า ธ.ก.ส.เตรียมออกสลากออมทรัพย์ชุดเกษตรยั่งยืน ราคาหน่วยละ 20 บาท มีระยะเวลา 2 ปี วงเงินรวม 10,000 ล้านบาท เพื่อส่งเสริมการออมให้แก่เกษตรกรรายย่อย และผู้มีรายได้น้อย ไม่จำกัดหน่วยการซื้อต่อราย แต่กำหนดให้ซื้อได้ครั้งและไม่เกิน 2 แสนบาท
ทั้งนี้ หากซื้อ 10,000 บาท จะมีโอกาสถูกรางวัลทุกงวด และยังได้ลุ้นรางวัลใหญ่สุด 2 ล้านบาท เริ่มขายวันที่ 18 ส.ค. 2562 ที่ ธ.ก.ส.ทุกสาขา แอพพลิเคชัน ธ.ก.ส. A-Mobile พร้อมด้วยเซเวนอีเลฟเวน ตู้เติมเงิน
“สลากออมทรัพย์ครั้งนี้ นับเป็นสลากฯที่ธ.ก.ส.ทำออกมาราคาถูกสุดนับตั้งแต่เคยมีมา เพราะต้องการให้เข้าไปสู้กับหวยใต้ดิน เนื่องจากผลศึกษาพฤติกรรมการออมและการซื้อหวยของคนไทยพบว่า ส่วนใหญ่นิยมซื้อหวยครั้งละ 10-20 บาทเยอะสุด” นายสมเกียรติ กล่าว
สำหรับสลากออมทรัพย์ชุดเกษตรยั่งยืน จะเป็นสลากแบบตราสารไร้ใบ ออกรางวัลเดือนละ 1 หมายเลข ในทุกวันที่ 16 ของทุกเดือน รวม 24 งวด งวดแรกออกวันที่ 16 ก.ย.2562 นี้ และผู้ออมสามารถไถ่ถอนคืนได้เมื่อครบกำหนด
สำหรับส่วนเงินรางวัลแบ่งเป็น 4 ประเภท คือ ถูกเฉพาะรางวัลเลข 4 ตัว แบบไม่เสี่ยงหมวด ได้รับรางวัลมูลค่า 20 บาทต่อหน่วย ตรวจรางวัลได้ตลอดอายุสลาก 24 งวด ในกรณีถูกรางวัลเลข 4 ตัว แบบไม่เสี่ยงหมวด จะได้รับรางวัลเพิ่มอีก 2,000 บาท ตรวจรางวัลได้เฉพาะเดือนแรกที่ออม
นอกจากนี้ ยังมีการรางวัลเลข 4 ตัวแบบเสี่ยงหมวด หมายถึง ตรวจรางวัลทั้งหมวดตัวอกษรและหมายเลข ก็จะได้รับเงินรางวัล 2 ล้านบาท เพิ่มอีก และจะได้รับเงินรางวัลเฉพาะเดือนแรกที่ออม เหมือนกรณีเงินรางวัล 2,000 บาท ที่จะได้เพียงครั้งเดียว
นายสมเกียรติ กล่าวว่า ในปีนี้ ธ.ก.ส.ตั้งเป้าหมายออกสลากออมทรัพย์ ธ.ก.ส. รวมวงเงินกว่า 1.3 แสนล้านบาท แบ่งเป็นสลากออมทรัพย์ชุดเกษตรมั่งคั่ง 4 จำนวน 1,200 ล้านหน่วย หน่วยละ 100 บาท รวมวงเงิน 120,000 ล้านบาท ซึ่งเริ่มเปิดรับฝากตั้งแต่วันที่ 17 พ.ค. เป็นต้นไป ที่ ธ.ก.ส. ทุกสาขาทั่วประเทศและผ่านช่องทางแอพพลิเคชั่น ธ.ก.ส. ตั้งแต่วันที่ 17 มิ.ย.เป็นต้นไป ขณะเดียวกันยังมีสลากออมทรัพย์ชุดเกษตรยั่งยืน หน่วยละ 20 บาท อีก 10,000 ล้านบาท ซึ่งเป็นสลากฯที่เน้นจำหน่ายแก่ผู้มีรายได้น้อย เพื่อเป็นทางเลือกให้ประชาชนได้ซื้อแทนหวยใต้ดิน โดยจะลุ้นโชครางวัลใหญ่ อีกทั้งยังเป็นการออมเงินไว้ได้ด้วย ส่วนการออกสลากออมทรัพย์ชุดเกษตรมั่นคงหน่วยละ 500 บาท ยังไม่มีแผนออกในปีนี้